**Brock Alexander Trotter** (s. 16. tammikuuta 1987 Brandon, Manitoba, Kanada) on kanadalainen jääkiekkoilija, joka pelaa Saksan DEL-liigan ERC Ingolstadtissa. Hän on pelipaikaltaan oikea laitahyökkääjä, mutta Trotter osaa pelata myös keskellä.

Ura
---

### Seuraura

#### Junioriura ja yliopistovuodet

Trotter pelasi kaudella 2003–2004 Manitoban paikallista MJHL-junioriliigaa Dauphin Kingsissa, jonka sisäisen piste-, maali- ja syöttöpörssin hän voitti tehoilla 32+33=65. Trotter sijoittui koko liigan maalipörssissä kahdeksanneksi. Hänet valittiin kauden päätteeksi MJHL:n tulokkaiden tähdistökentälliseen. Kaudeksi 2004–2005 Trotter siirtyi Yhdysvaltoihin USHL-junioriliigan Lincoln Starsiin, jonka kolmanneksi paras pistemies hän oli tehoilla 20+38=58.

Vuosina 2005–2008 Trotter kävi Denverin yliopistoa. Hänen *Freshman* -kautensa 2005–2006 päättyi jo viiden ottelun jälkeen akillesjänteen katkeamisen vuoksi lokakuussa 2005. *Sophomore* -vuotenaan 2006–2007 Trotter oli Denverin paras pistemies tehoilla 16+24=40, joilla hän jakoi koko WCHA:n pistepörssin kahdeksannen sijan Minnesotan Kyle Okposon kanssa. *Junior* -kaudellaan 2007–2008 Trotter oli tehoilla 13+18=31 joukkueensa paras syöttäjä ja toiseksi paras pistemies Tyler Bozakin jälkeen. Hän voitti kauden päätteeksi WCHA:n mestaruuden.

#### NHL-sopimus ja vuodet Montréal Canadiensin organisaatiossa

Helmikuussa 2008 NHL-varaamaton Trotter teki kolmivuotisen tulokassopimuksen Montréal Canadiensin kanssa. Hän liittyi heti AHL-joukkue Hamilton Bulldogsin vahvuuteen ja pelasi loppukaudella 2007–2008 21 runkosarjaottelua tehopistein 3+6=9. Trotter kutsuttiin Canadiensin NHL-joukkueen vahvuuteen 19. huhtikuuta 2008 vieraissa Boston Bruinsia vastaan pelattuun kuudenteen puolivälieräotteluun, mutta hän kuitenkin myöhästyi ottelusta, eikä pelannut NHL:ssä koko kaudella.

Kauden 2008–2009 Trotter pelasi kokonaan Hamilton Bulldogsin AHL-joukkueessa. Kausi oli hänelle varsinainen tulokaskausi liigassa ja Trotter teki 76 runkosarjaottelussa tehot 18+31=49 ja kuudessa playoff-ottelussa yhden syöttöpisteen. Kaudella 2009–2010 hän nousi joukkueensa varakapteeniksi. Trotter oli Bulldogsin paras maalintekijä ja toiseksi paras pistemies David Desharnais'n jälkeen tehoilla 36+41=77. Hän sijoittui koko AHL:n maalipörssissä neljänneksi ja pistepörssissä kuudenneksi. Trotter debytoi kauden aikana myös Canadiensin NHL-joukkueessa, jossa hän pelasi kaksi ottelua ilman tehopisteitä. Trotter teki NHL-debyyttinsä 6. helmikuuta 2010 Pittsburgh Penguinsia vastaan. Hän sai ottelussa jääaikaa 11.07 minuuttia. Trotterin ketjukaverina Canadiensissa pelasi hänen kanssaan myös farmissa pelanneet Ryan White ja David Desharnais.

#### Siirtyminen KHL:ään ja pitkä loukkaantuminen

Kaudeksi 2010–2011 Trotter siirtyi kaksivuotisella sopimuksella KHL:n latvialaisjoukkue Dinamo Riikaan. Hän ei pelannut siellä kuitenkaan toista sopimuskauttaan, vaan teki heinäkuussa 2011 uuden, vuoden mittaisen ja kaksisuuntaisen NHL-sopimuksen Montréal Canadiensin kanssa. Trotter aloitti kauden 2011–2012 AHL-joukkue Hamilton Bulldogsissa. Lokakuussa 2011 Canadiens kauppasi hänet ja kesän 2012 seitsemännen kierroksen varausvuoron Phoenix Coyotesiin vaihdossa Petteri Nokelaiseen ja Garrett Staffordiin. Trotter jatkoi kauttaan Coyotesin farmijoukkue Portland Piratesissa, kunnes maaliskuussa 2012 Pirates kauppasi hänet AHL-kaupassa Winnipeg Jetsin farmijoukkue St. John’s IceCapsiin, josta Piratesiin siirtyivät puolestaan Peter Mannino ja Kenndal McArdle.

Trotter teki toukokuussa 2012 sopimuksen aiemman seuransa Dinamo Riian kanssa, hän oli vuodet 2012–2014 kuitenkin kokonaan pelaamatta selkä- ja niskavaivojen vuoksi. Trotter teki marraskuussa 2013 vuoden mittaisen sopimuksen KHL:n kroatialaisen laajennusjoukkue Medveščak Zagrebin kanssa, mutta loukkaantumisten vuoksi hän teki joukkueen kanssa uuden try-out -sopimuksen kesäkuussa 2014. Trotter sai syyskuussa Medveščakiin kauden 2014–2015 kattavan jatkosopimuksen. Joulukuussa 2014 joukkue kuitenkin kauppasi hänet taas aiempaan seuraansa Dinamo Riikaan vaihdossa kesän 2015 neljännen kierroksen varausvuoroon.

#### Ruotsi, Suomi ja Saksa

Syyskuussa 2015 Trotter liittyi ammattilaistry-out -sopimuksella AHL-joukkue Manitoba Moosen harjoitusleirille. Lokakuussa hänen kuitenkin ilmoitettiin jäävän ilman jatkosopimusta. Samassa kuussi Trotter siirtyi loppukauden 2015–2016 kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue IF Björklövenin riveihin. Lokakuussa 2016 hän siirtyi loppukauden 2016–2017 kattavalla sopimuksella SM-liigajoukkue Saimaan Palloon oltuaan alkukauden ilman sopimusta. Siirtotakarajalla, helmikuussa 2017 Trotter jätti liigassa viimeisenä olleen SaiPan ja siirtyi loppukaudeksi Oulun Kärppiin. Kärpissä hän nousi joukkueen ykkösketjuun ja nosti reilusta pistetahtiaan tehden yhdeksässä runkosarjaottelussa tehot 4+8=12.

Kaudeksi 2017–2018 Trotter siirtyi vuoden mittaisella sopimuksella Saksan DEL-liigan ERC Ingolstadtiin.

### Maajoukkueura

Trotter edusti Canada Westernin joukkuetta World U-17 Hockey Challengessa vuonna 2004.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2003–2004 | Dauphin Kings | MJHL | 63 | 32 | 33 | 65 | 108 | – | – | – | – | – |
| 2004–2005 | Lincoln Stars | USHL | 60 | 20 | 38 | 58 | 84 | 4 | 2 | 3 | 5 | 0 |
| 2005–2006 | Denver Univ. | NCAA | 5 | 3 | 2 | 5 | 2 | – | – | – | – | – |
| 2006–2007 | Denver Univ. | NCAA | 40 | 16 | 24 | 40 | 22 | – | – | – | – | – |
| 2007–2008 | Denver Univ. | NCAA | 24 | 13 | 18 | 31 | 18 | – | – | – | – | – |
|  | Hamilton Bulldogs | AHL | 21 | 3 | 6 | 9 | 4 | – | – | – | – | – |
| 2008–2009 | Hamilton Bulldogs | AHL | 76 | 18 | 31 | 49 | 32 | 6 | 0 | 1 | 1 | 13 |
| 2009–2010 | Hamilton Bulldogs | AHL | 75 | 36 | 41 | 77 | 56 | 19 | 8 | 11 | 19 | 14 |
|  | Montréal Canadiens | NHL | 2 | 0 | 0 | 0 | 0 | – | – | – | – | – |
| 2010–2011 | Dinamo Riika | KHL | 49 | 9 | 17 | 26 | 38 | 11 | 4 | 5 | 9 | 10 |
| 2011–2012 | Hamilton Bulldogs | AHL | 5 | 2 | 5 | 7 | 4 | – | – | – | – | – |
|  | Portland Pirates | AHL | 35 | 12 | 19 | 31 | 16 | – | – | – | – | – |
|  | St. John’s IceCaps | AHL | 2 | 0 | 0 | 0 | 4 | 15 | 5 | 6 | 11 | 12 |
| 2012–2013 | ei pelannut |  |  |  |  |  |  |  |  |  |  |  |
| 2013–2014 | ei pelannut |  |  |  |  |  |  |  |  |  |  |  |
| 2014–2015 | Medveščak Zagreb | KHL | 16 | 1 | 5 | 6 | 41 | – | – | – | – | – |
|  | Dinamo Riika | KHL | 16 | 1 | 1 | 2 | 14 | – | – | – | – | – |
| 2015–2016 | IF Björklöven | Allsvenskan | 35 | 6 | 20 | 26 | 16 | – | – | – | – | – |
| 2016–2017 | SaiPa | SM-liiga | 33 | 8 | 11 | 19 | 12 | – | – | – | – | – |
|  | Kärpät | SM-liiga | 9 | 4 | 8 | 12 | 4 | 2 | 1 | 0 | 1 | 0 |
| 2017–2018 | Chicago Wolves | AHL | 4 | 0 | 1 | 1 | 0 | – | – | – | – | – |
| 2018–2019 | Dornbirner EC | EBEL | 42 | 14 | 41 | 55 | 40 | – | – | – | – | – |
| 1 kautta | yhteensä | NHL | 2 | 0 | 0 | 0 | 0 | – | – | – | – | – |
| 2 kautta | yhteensä | KHL | 81 | 11 | 23 | 34 | 93 | 11 | 4 | 5 | 9 | 10 |
| 5 kautta | yhteensä | AHL | 218 | 71 | 103 | 174 | 116 | 40 | 13 | 18 | 31 | 39 |
| 1 kausi | yhteensä | SM-liiga | 42 | 12 | 19 | 31 | 16 | 2 | 1 | 0 | 1 | 0 |

Lähteet
-------

* Brock Trotter The Internet Hockey Databasessa (englanniksi)
* Brock Trotter Legends of Hockey -sivustolla (englanniksi)
* Brock Trotter *Elite Prospects*. Everysport Media Group AB.  (englanniksi)

### Viitteet

1. ↑  Tilastot *liiga.fi*. Jääkiekon SM-liiga Oy. Viitattu 19.2.2017.
2. 1 2 3 4  Brock Trotter The Internet Hockey Databasessa (englanniksi)
3. 1 2 3 4 5  Brock Trotter *Elite Prospects*. Everysport Media Group AB.  (englanniksi)
4. ↑  Brock Trotter Legends of Hockey -sivustolla (englanniksi)
5. ↑  Canadiens sign Brock Trotter  8.2.2008. MONTREAL:  Montreal Canadiens. Viitattu 19.2.2017. (englanniksi)
6. ↑  Brock Trotter 2009–10 Game Log *Hockey-Reference.com*. Sports Reference LLC. Viitattu 19.2.2017. (englanniksi)
7. ↑  Rudmanis, Didzis: Trotter contract with Dinamo Riga confirmed  28.7.2010. Latvian Hockey News Report. Viitattu 19.2.2017. (englanniksi)
8. ↑  Canadiens sign Brock Trotter to a one-year contract  4.7.2011. MONTREAL:  Montreal Canadiens. Viitattu 19.2.2017. (englanniksi)
9. ↑  Nokelaisen ura jatkuu Kanadan puolella *Jatkoaika.com*.  24.10.2011. Jatkoaika r.y. Viitattu 19.2.2017.
10. ↑  IceCaps add Trotter, Sawada *TheAHL.com*.  2.3.2012. The American Hockey League. Viitattu 19.2.2017. (englanniksi)
11. ↑  Lisää NHL-kokemusta KHL-kroaattiseuraan – "Pitäisi olla yksi kuudesta avainpelaajastamme" *suomikiekko.com*.  24.6.2014. Nordic Sport Media. Viitattu 19.2.2017.
12. ↑  Kaksi kautta pelaamatta – kanadalaishyökkääjä sopimukseen KHL-seuran kanssa *suomikiekko.com*.  1.9.2014. Nordic Sport Media. Viitattu 19.2.2017.
13. ↑  Трансферные новости 17 декабря *khl.ru*.  17.12.2014. КХЛ. Viitattu 19.2.2017. (venäjäksi)
14. ↑  White, Chris: Moose announce training camp roster  29.9.2015. Manitoba Moose. Viitattu 19.2.2017. (englanniksi)
15. ↑  White, Chris: Moose re-assign Walker, release Trotter  6.10.2015. Manitoba Moose. Viitattu 19.2.2017. (englanniksi)
16. ↑  Kahden välivuoden jälkeen kehiin palannut kanadalaishyökkääjä KHL:stä Ruotsiin *suomikiekko.com*.  17.10.2015. Nordic Sport Media. Viitattu 19.2.2017.
17. ↑  SaiPa sopimukseen kanadalaishyökkääjä Brock Trotterin kanssa *Jatkoaika.com*.  5.10.2016. Jatkoaika r.y. Viitattu 19.2.2017.
18. ↑  SaiPa tyhjennettiin huolella – Kärpät pääsi vielä apajille *suomikiekko.com*.  15.2.2017. Nordic Sport Media. Viitattu 19.2.2017.
19. ↑  Yllätyssiirto! Kärpissä loistanut hyökkääjä siirtyy Saksaan *suomikiekko.com*.  9.7.2017. Nordic Sport Media. Viitattu 9.7.2017.